दुनिया भर में खिलाड़ियों पर कुल कितना पैसा बरसता है, इसका अंदाजा लगाना मुश्किल है। लेकिन वैश्विक खिलाड़ियों और विराट कोहली की कमाई की तुलना करें तो भारतीय कप्तान आसपास भी नहीं दिखते। कई बड़ी डील्स साइन करने के बावजूद वह लियोनल मेसी, क्रिस्टियानो रोनाल्डो और बास्केटबॉल स्टार स्टीफन करी और जेम्स हार्डन से कोसों पीछे हैं। इन खिलाड़ियों की तुलना में कोहली की कमाई कुछ भी नहीं है। फोर्ब्स मैगजीन ने दुनिया के सबसे ज्यादा कमाई करने वाले खिलाड़ियों की एक सूची जारी की है। इसमें विराट कोहली की कमाई 22 मिलियन डॉलर यानी 140 करोड़ रुपये आंकी गई है। इस फेहरिस्त में नंबर एक पर स्टार फुटबॉलर लियोनल मेसी हैं, जिनकी कुल कमाई 97 मिलियन डॉलर है। जबकि दूसरे नंबर पर क्रिस्टियानो रोनाल्डो हैं, जिनकी कमाई 93 मिलियन डॉलर है। 86.2 मिलियन डॉलर की कमाई के साथ लेबरन जेम्स तीसरे नंबर पर काबिज हैं। स्टार टेनिस खिलाड़ी रोजर फेडरर की कमाई 64 मिलियन डॉलर है। जमैका के स्टार धावक उसेन बोल्ट की कमाई भी 34.2 मिलियन डॉलर है। टाइगर वुड्स की कमाई 37.1 मिलियन डॉलर के आसपास है।